[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 12.7.2006

KOM(2006) 368 endelig

2003/0165 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS FORORDNING om ernærings- og sundhedsanprisninger af fødevarer

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0165 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS FORORDNING om ernærings- og sundhedsanprisninger af fødevarer

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag.

2. BAGGRUND

Forslag sendt til Europa-Parlamentet og Rådet (dok. KOM(2003) 424 endelig - 2003/0165COD): | 17. juli 2003 |

Udtalelse afgivet af Det Europæiske Økonomiske og Sociale Udvalg: | 26. februar 2004 |

Udtalelse afgivet under Europa-Parlamentets førstebehandling: | 26. maj 2005 |

Fælles holdning vedtaget | 8. december 2005 |

Udtalelse afgivet under Europa-Parlamentets andenbehandling: | 16. maj 2006 |

3. FORMÅLET MED FORSLAGET

Forslaget vedrører ernærings- og sundhedsanprisninger, der anvendes i mærkning og præsentation af samt reklame for fødevarer. Kun ernærings- og sundhedsanprisninger, som er i overensstemmelse med bestemmelserne i denne forordning, tillades i mærkning og præsentation af eller reklame for fødevarer, der markedsføres i Fællesskabet, og som leveres uden videre forarbejdning til den endelige forbruger.

Forslaget har følgende hovedformål:

– at opnå et højt forbrugerbeskyttelsesniveau, ved at der fastsættes regler om frivillige oplysninger som supplement til de i henhold til EU-reglerne obligatoriske oplysninger

– at forbedre varernes frie bevægelighed i det indre marked

– at øge retssikkerheden for erhvervslivet

– at sikre fair konkurrence i fødevaresektoren

– at fremme og beskytte innovation i fødevaresektoren.

De foreslåede regler sikrer, at fødevarer med ernærings- og sundhedsanprisninger mærkes og markedsføres på en sand og meningsfuld måde. Ved at indføre regler om de oplysninger om fødevarer og deres næringsværdi, der fremgår af mærkningen, bliver forbrugerne i stand til at træffe kvalificerede valg. Dette bidrager samtidig til et højere sundhedsbeskyttelsesniveau.

Hensigtsmæssig mærkning kan således udmærket lede forbrugerne i den rigtige retning hen imod en sund kost og lette objektive og kvalificerede valg. Samtidig bliver der med reglerne taget hensyn til vigtigheden for fødevarebranchen af at operere inden for lovgivningsmæssige rammer, som gør det muligt for virksomhederne at være nyskabende og at forblive konkurrencedygtige både på fællesskabsplan og på internationalt niveau. Det giver samtidig erhvervslivet retssikkerhed og mere forudsigelige vilkår.

Forslaget blev varslet som aktion nr. 65 i hvidbogen om fødevaresikkerhed (KOM(1999) 719 endelig). Når det er vedtaget, vil det bidrage til at komplettere det samlede regelsæt om mærkning af fødevarer og til at forbrugerne får bedre ernæringsoplysninger, så de kan træffe kvalificerede valg vedrørende deres kost og forbrugsvaner.

4. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

4.1. Ændringsforslag, som Kommissionen godtager

Kommissionen kan acceptere ændringsforslag 50-89, hvilket er alle de ændringsforslag, Europa-Parlamentet har vedtaget. Ændringsforslag 50-60 tilpasser betragtningerne til de ændrede artikler. Ændringsforslag 61-64 justerer forordningens anvendelsesområde. Ændringsforslag 65 og 66 vedrører de ernæringsprofiler, som fødevarer skal overholde for at kunne være omfattet af anprisninger. Ændringsforslag 73-84 vedrører procedurerne for godkendelse af sundhedsanprisninger, og ændringsforslag 87-89 forlænger overgangsperioderne.

Ændringsforslagene blev fremsat som led i et kompromis, der blev indgået mellem Europa-Parlamentet, Rådet og Kommissionen under andenbehandlingen. Ændringsforslagene er i overensstemmelse med Kommissionens mål for forslaget og bevarer den afbalancering af interesser, der blev opnået i den fælles holdning.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.